
ACORD 207/2007, DE 27 DE JUNY, DEL PLE DEL CONSELL 
DE L’AUDIOVISUAL DE CATALUNYA

1. Amb data 11 d’abril de 2007, l’Oficina de l’Audiència del Consell de l’Audiovisual de Catalunya va rebre un correu electrònic d’un ciutadà manresà que es queixava d’una notícia que havia aparegut en premsa el dia anterior. En ella s’informava que, a partir d’aquell mateix dia (10 d’abril), s’emetrien publireportatges televisius de Convergència i Unió (CiU). 
2. El 19 d’abril següent, la Comissió de Continguts del Consell de l’Audiovisual de Catalunya va acordar sol·licitar a les televisions locals de Manresa, una còpia de les emissions “per tal de comprovar si s’havia emès publicitat electoral de CiU”.

3. El 4 de maig es va enviar un requeriment d’informació a TLB Televisió de Manresa i TVM Televisió de Manresa i Canal Bages on, en virtut del que estableix la lletra h de l’article 10 i l’apartat segon de l’article 11 de la Llei 2/2000, es demanava, en un termini màxim de 10 dies hàbils, la informació corresponent al contingut de les emissions publicitàries (inclosos els publireportatges) del mes d’abril d’aquestes televisions.

4. Amb data d’entrada al Consell de l’Audiovisual de Catalunya 21 de maig d’enguany, TVM Televisió de Manresa i Canal Bages va enviar la relació d’emissions publicitàries durant el mes d’abril amb el corresponent número de passis; el 25 de maig següent, TLB Televisió de Manresa enviava la informació corresponent a la seva emissora.

5. Un cop analitzada la relació d’espais publicitaris, el 28 de maig el Consell de l’Audiovisual de Catalunya va adreçar un nou requeriment d’informació a ambdós prestadors de serveis en el qual se’ls demanava una còpia dels publireportatges “Ara toca” de TLB Televisió de Manresa i “Prenem nota” de TVM Televisió de Manresa i Canal Bages, amb 14 i 11 passis respectivament durant el mes d’abril.

6. Rebudes les còpies dels publireportatges sol·licitats que, malgrat tenir un títol diferent, coincidien en el seu contingut, i analitzades pels serveis tècnics del Consell de l’Audiovisual de Catalunya, es constata d’una banda que, TLB Televisió de Manresa va emetre, durant el mes d’abril de 2007, 14 passis del publireportatge “Ara toca” de promoció de Convergència i Unió; i d’altra banda que, TVM Televisió de Manresa i Canal Bages va emetre, durant el mateix mes d’abril, 11 passis del publireportatge “Prenem nota” de promoció de Convergència i Unió.

7. L’article 93.1 c) de la Llei 22/2005, de 29 de desembre, de la comunicació audiovisual de Catalunya, estableix que és publicitat prohibida la de contingut essencialment polític dirigida a la consecució d’objectius d’aquesta naturalesa, sens perjudici de les normes aplicables establertes per la legislació sobre règim electoral.

En aquest sentit, el primer apartat de l’article únic de la Llei orgànica 14/1995, de 22 de desembre, de publicitat electoral en emissores de televisió local per ones terrestres, estableix que no podran contractar-se espais de publicitat electoral en les emissores de televisió local per ones terrestres.

No obstant aquesta prohibició, l’apartat segon del mateix article únic, disposa que els partits, les federacions, les coalicions i agrupacions que concorrin a les eleccions municipals tindran dret durant la campanya electoral a espais gratuïts de propaganda electoral en les emissores gestionades pels Ajuntaments en aquelles circumscripcions on presentin candidatures. Els criteris aplicables de distribució i emissió d’aquests espais seran els que s’estableixen en la Llei orgànica 5/1985, de 19 de juny, del règim electoral general.
8. Atès que de l’anàlisi efectuat pels serveis tècnics del Consell es constata l’emissió per televisió dels publireportatges sobre publicitat electoral, i vist que l’emissió d’aquests espais s’ha efectuat dins del període electoral, el Consell de l’Audiovisual de Catalunya, d’acord amb la previsió continguda a la lletra n) de l’article 10 de la Llei 2/2000, de 4 de maig, del Consell de l’Audiovisual de Catalunya, creu convenient adreçar-se a Junta Electoral Provincial de Barcelona perquè davant d’aquests fets adopti, en el seu cas, les mesures que corresponguin.  
Per tot l’exposat, el Ple del Consell de l’Audiovisual de Catalunya, ha adoptat els següents, 

ACORDS

1. Adreçar-se a Junta Electoral Provincial de Barcelona perquè davant de l’emissió per televisió dels publireportatges sobre publicitat electoral emesos per TLB Televisió de Manresa, i TVM Televisió de Manresa i Canal Bages, i en conseqüència, la possible vulneració de la previsió sobre publicitat electoral en les emissores de televisió local per ones terrestres adopti, en el seu cas, les mesures que corresponguin.   
2. Notificar aquests Acords a la Junta Electoral Provincial de Barcelona, als efectes oportuns.

3. Notificar aquests Acords als prestadors de serveis de televisió TLB Televisió de Manresa, i TVM Televisió de Manresa i Canal Bages per al seu coneixement.

Barcelona, 27 de juny de 2007

Josep M. Carbonell i Abelló

    

Santiago Ramentol i Massana

President

